“Sàlà wolù yawon kon uya tewanma kon pe àkupù kon yau,
ittutàk kon tewanma kon pe nàlà tok uya ukupùppù wapiya.
Sàlà wolù ponalok kon pe ewechi kon yau,
àꞌnùnma kon ya màlà tùtonpa kon pe kulu ewechi kon kasa.
Tùse sàlà wolù ponalok kon pen amyamlo,
molopai ayanùnsak kon uya sàlà wolù winàpai pàk màlà,
sàlà wolù yawon kon uya tewanma kon pe àkupù kon.
Ittutàk kon àpàkùꞌnokon ‘Apyoto mùkkàlà tepotolù yentaino pen,’”
teppù uya.
“Utalumattàsak tùuyaꞌnokon yau,
tok uya nàlà atalumattà kon màlà.
Tenupatok kon uya yawàlà tùwechi kon yau,
tok wechi nàlà màlà tenupatok auyaꞌnokon yawàlà.
Tùse sàlà yamùk kupù tok uya màlà ewinàkàiꞌnokon uyesek pàkànsau.
Masapùla uyeunoꞌnàippù ittu tùuyaꞌnokon pùla iwechi pàk.
Tok yelupaik uyàpù pùla iwessak yau imakuyi pùla tok wettok pan.
Tùse sàlàpe tùmakuyi kon waputtàtok tok uya pùla iwechi màlà.
Mùkkàlà tewanma pe ukuꞌnài uya nàlà màlà naiꞌnùk Ukàipùnù kupù tewanma pe.
Ànùꞌlà nùkupù pen kussak uya tok kùlottau pùla iwechi yau imakuyi pùla tok wettok pan.
Tùse sàlàpe tok uya yensak man,
walà tùse tewanma kon pe tok uya ukussak man molopai Ukàipùnù nàlà.
Tùse sàlà yamùk wekkupùppù màlà tok Law yau iweꞌmenukasak lùppù yawàlà.
‘Tok uya tewanma kon pe ukupùppù yàꞌlàlà pàkànsau pùla,’
tawon.
“Pùikattànài uyàssak yau mùkkàlà Ukàipùnù winàpai uneunoko apyakùꞌnokon ailon Akkwalù nùtàyaiꞌnùk Ukàipùnù winàpai uya uyekama màlà.
Amyamlo pe nàlà kùyekamatàik,
masapùla upyau ewechippù kon màlà iwepyattàppù motapai,”
teppù Jesus uya.
“Sàlà yamùk yekama uya sàlà àpàkùꞌnokon uwinàpai autatù kon tukaik.
Tok uya eyenpakka kon màlà Jew yamùk wepilittok itak yamùk tapai.
Ewaik,
wei nùyàssan ànùꞌlà àwànàiꞌnokon uya Kaatù ponalok pe tùweꞌwotokoma kon pe yekama màlà.
Sàlà yamùk kupù tok uya màlà masapùla Ukàipùnù wapùla iulà ittu tùuyaꞌnokon pùla iwechi pàk.
Sàlà yekamappù uya àpàkùꞌnokon,
iweyu uyàssak yau ittu kon pa,
màlà yamùk àpàkùꞌnokon unekamappù lùssan,
sàlà yamùk yekama uya pùn àpàkùꞌnokon wapiya masapùla apyauꞌnokon wechi pàk,”
teppù Jesus uya.